KÉLHÍR 1.

Kedves leendő Lakótársaink és Segítőink!

A reménybeli Keresztényi Élőhely Lakóközösség első hírlevelét ugyan én írom
(Kéry Magdi), de e sorok mögött sok ember nagyívű, magvas gondolatai, vállalásai, lelkes munkája áll.

A jövőben szeretnénk ezúton is tájékoztatni egymást és az érdeklődőket összefogásunk eredményeiről, a megoldandó feladatokról.

Egy mondatban a projekt jelenlegi állása: befektetőkkel és pályázatírókkal
folyamatosan tárgyalunk, de még egyik sem kötelezte el magát.

Ezért tehát mindenkit kérünk, hogy lehetőségei szerint érdeklődjön befektető,
vagy befektető+pályázatíró iránt.

Segítségképpen leírtam a projekt pályázatokhoz szánt és prioritások szerinti vázlatát (ftmpaly.rtf), továbbá a hozzávetőleges költségvetést (ftmkolt.rtf).
Ha valakinek konkrét szakmai kérdése van bármelyikkel kapcsolatban, akkor forduljon a szakmai címlistán szereplőkhöz: ftmcim.rtf (Mi miért kerül ennyibe stb.) Az egymás közötti kapcsolattartás érdekében pedig küldöm az elérhetőségeinket. (kelcim.rtf) További érdeklődőknek lehet ajánlani a www.kezdet.net honlapon lévő anyagokat. (FTM és eScart)

Az FTM (Fenntartható Települési Modell) tervezete időközben kiegészült a
potenciális résztvevők és segítők vállalásai, javaslatai alapján.
Van olyan ötlet, amit majd csak a projekt következő szintjén lehetne
megvalósítani. Mindezen tevékenységekhez a javaslattevő személyek lennének
szakmai irányítók, akik maguk is részt vennének a munkában.
Vállakozásokként pedig a lakók megélhetéséhez járulnának hozzá.

- Konduktori tábor magyar és osztrák mozgássérült gyermekek és szüleik
részére. Ez alapvetően a gyerek, a szülő és a konduktor együttes
tevékenységén alapul, de időnként lenne szabadideje is a szülőknek,
amikor bemutatnánk nekik az FTM-projekt részeit, eszmeiségét, illetve
részt vehetnek különböző programokban (lovaglás, biciklizés stb.). Közben 
meglátogathatnák a környék természeti és épített nevezetességeit,
kikapcsolódhatnának, ami önmagában is egyfajta szolgáltatás (gyermekmegőrzés,
-foglalkoztatás) az egész évben "ügyeletben" lévő szülők számára.

- Komplex nyári táboroztatás: környezetvédelmi (kirándulásokkal), sport (a
helyi hagyományok alapján futball, lovaglás, biciklizés, úszás), nyelvi
(lehetőleg anyanyelvi tanárral), kézműves (helyi alapanyagokból: csuhé- és
vesszőfonás, agyagozás), zenei (elsősorban a vidékhez kötődő muzsika:
népdalok, Liszt, Haydn, zenekar, énekkar alakítása, a tábor végén előadás)

- Ökolábnyom park: Magyarország jelenlegi és fenntartható ökológiai lábnyomát
képezné le egy 50x100 m-es, négyrészes terület, a lakóparkkal szemben, az út
túloldalán. Egy szélmotor adná az energiát a gondnoki házhoz, és ugyanezen
szélmotor tetejéről lehetne rálátni a területre. További információkat
az olp.rtf, eklub.rtf, labnyom1.jpg és labnyom2.jpg fájlokban találhattok.
Ezt a parkot múzeumként (skanzenként) önállóan, vagy az oktatóközpont programjaként is lehetne látogatni.

- Az oktatóközpont hallgatói gyakorlat színtere lenne az egyetemek
számára. (Elsősorban a NyME számára.)

A projekt következő szintjein megvalósítható ötletek:

- Biogazdálkodás

- Parkerdő

- Biodízel előállítása repcéből

További fontos alapelvek:

- Minden közintézményben fogyatékkal élők számára kialakított környezetet
kell teremtenünk.

- Arra törekszünk, hogy mindenkit (helyi lakos, idősotthon lakója)
segítőként, alkalmazottként, vállalkozóként bevonjunk a neki alkalmas tevékenységbe.

- Igyekszünk minden területen elsősorban helyi dolgokat felhasználni (falu
és közvetlen környezete), arra alapozni: nyersanyagok, energia, munkaerő,
kultúra, hagyományok. Csak azt behozni kívülről, ami feltétlenül hiányzik.

Várom a hozzászólásokat, és mindenkit szeretettel üdvözlünk

Kéry Magdi és Dőry István

kerym@dunakanyar.net